Preşedintele Senatului, liderul PNL Nicolae Ciucă, transmite cu ocazia Zilei Europei că avem datoria de a duce mai departe promisiunea europeană de pace, solidaritate şi prosperitate comună, pornită la 9 mai 1950 prin Declaraţia Schuman, potrivit unei postări pe pagina sa de socializare. El mai afirmă că pe linia frontului din Ucraina, visul european este apărat cu arma în mână de ambiţiile imperialiste ale regimului autoritar de la Moscova, în schimb, cetăţenii români au şansa de a construi visul european la ei acasă, adaugă sursa.
"Ziua Europei este şi sărbătoarea noastră pentru că, în România, Europa este acasă oriunde. Europa înseamnă fiecare stradă, şcoală şi spital care au fost reabilitate ori construite cu fonduri primite de la Bruxelles", spune preşedintele PNL în mesaj.
Nicolae Ciucă arată că "visul european a început la 9 mai 1950, când ministrul francez al Afacerilor Externe, Robert Schuman, a ţinut discursul care a pus piatra de temelie a Uniunii Europene", potrivit sursei citate.
Conform postării, "Astăzi, celebrăm momentul în care foşti oponenţi într-un război nimicitor au pus solidaritatea şi dezvoltarea comună mai presus de resentimente. Pe linia frontului din Ucraina, visul european este apărat cu arma în mână de ambiţiile imperialiste ale regimului autoritar de la Moscova. În schimb, cetăţenii români au şansa de a construi visul european la ei acasă. Avem datoria de a duce mai departe promisiunea europeană de pace, solidaritate şi prosperitate comună, pornită la 9 mai 1950 prin Declaraţia Schuman", afirmă Nicolae Ciucă.